CELEX: 32018D1905
Language: bg
Date: 2018-11-28 00:00:00
Title: Решение (ЕС) 2018/1905 на Комисията от 28 ноември 2018 година относно предложената гражданска инициатива под надслов „Референдум на равнище ЕС относно това дали европейските граждани искат Обединеното кралство да остане в Съюза или да го напусне!“ (нотифицирано под номер С(2018) 8006)

6.12.2018   
               
               
                  BG
               
               
                  Официален вестник на Европейския съюз
               
               
                  L 310/27
               
            
         РЕШЕНИЕ (ЕС) 2018/1905 НА КОМИСИЯТА
         от 28 ноември 2018 година
         относно предложената гражданска инициатива под надслов „Референдум на равнище ЕС относно това дали европейските граждани искат Обединеното кралство да остане в Съюза или да го напусне!“
         
            
               (нотифицирано под номер С(2018) 8006)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Предметът на предложената гражданска инициатива под надслов „Референдум на равнище ЕС относно това дали европейските граждани искат Обединеното кралство да остане в Съюза или да го напусне!“ е формулиран, както следва: „Всички европейски граждани следва да имат възможността да изразят своето политическо становище относно това дали желаят Обединеното кралство да остане в Европейския съюз“.
                  
               
                     (2)
                  
                  
                     Основните цели на предложената инициатива са: „Настоящият референдум няма обвързващо действие, а представлява проучване на общественото мнение. Европейската комисия следва да подкрепи това проучване на общественото мнение, посредством което на всички европейски граждани във всички 28 държави членки се дава възможността да изразят желанието си за или против Брексит. Надяваме се, че можем да разчитаме на пълната подкрепа на Европейската комисия, преди всичко защото сме убедени, че не може да се приеме фактът, че всички европейски граждани бяха подведени в обществен референдум с обещания и изявления, които по никакъв начин не отразяват действителността.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     Правото на всяка държава членка да се оттегли от Европейския съюз е залегнало в член 50, параграф 1 от ДЕС, съгласно който всяка държава членка може да реши, в съответствие със своите конституционни изисквания, да се оттегли от Съюза.
                  
               
                     (6)
                  
                  
                     Въпреки че Европейската комисия изразява съжаление за решението на Обединеното кралство да се оттегли от Европейския съюз, както беше посочено в съвместното изявление от 24 юни 2016 г. на Жан-Клод Юнкер, председател на Европейската комисия, Мартин Шулц, председател на Европейския парламент, Доналд Туск, председател на Европейския съвет, и Марк Рюте, представляващ ротационното председателство на Съвета на Европейския съюз (2), няма правно основание в Договорите, което би дало възможност за приемането на правен акт относно процеса на вземане на решения в рамките на дадена държава членка във връзка с нотифицирането на намерението на тази държава членка да се оттегли от Съюза съгласно член 50 от ДЕС.
                  
               
                     (7)
                  
                  
                     Поради тези причини предложената гражданска инициатива под надслов „Референдум на равнище ЕС относно това дали европейските граждани искат Обединеното кралство да остане в Съюза или да го напусне!“ попада по очевиден начин извън обхвата на правомощията на Комисията да представи предложение за правен акт на Съюза с цел изпълнение на Договорите по смисъла на член 4, параграф 2, буква б) от Регламента във връзка с член 2, точка 1 от него,
                  
               ПРИЕ НАСТОЯЩОТО РЕШЕНИЕ:
         
            Член 1
            Отказва се регистрацията на предложената гражданска инициатива под надслов „Референдум на равнище ЕС относно това дали европейските граждани искат Обединеното кралство да остане в Съюза или да го напусне!“
         
         
            Член 2
            Адресати на настоящото решение са организаторите (членовете на гражданския комитет) на предложената гражданска инициатива под надслов „Референдум на равнище ЕС относно това дали европейските граждани искат Обединеното кралство да остане в Съюза или да го напусне!“, представлявани от Ерих Хутер и Таня Глушич в качеството им на лица за контакт.
         
         
            Съставено в Брюксел на 28 ноември 2018 година.
            
               
                  За Комисията
               
               Frans TIMMERMANS
               
                  Заместник-председател
               
            
         
         
            (1)  ОВ L 65, 11.3.2011 г., стр. 1.
         
            (2)  http://europa.eu/rapid/press-release_STATEMENT-16-2329_bg.htm